การหาร้านกาแฟกินช่วงวันจ่ายไม่ใช่เรื่องง่าย  ตอนแรกตั้งใจจะหาแถวเทเวศแต่ระเห็ดมาร้านนี้ได้ยังไงไม่รู้ (ผ่านไปร้านไหนถ้าไม่ปิดก็ไม่มีที่จอดรถ --") กว่าจะถึงร้านนี้ก็เล่นเอาโหยกาแฟได้ที่ทั้งแก๊ง

ร้านนี้บรรยากาศดีมากครับ บริเวณด้านนอกนั้นเป็นสวนร่มรื่น วันที่แดดไม่ร้อนจะเหมาะนั่งกินกาแฟใต้ร่มไม้ชิลได้ใจมาก ด้านในร้านเป็นห้องกระจกติดแอร์ ตกแต่งสไตล์ loft  ผนังก็มีทั้งที่ปูนเปลือย ลายอิฐ หรือเป็นกระจกมองเห็นสวนด้านนอก โต๊ะเก้าอี้ด้านในมีไม่มากนัก  ประมาณสี่โต๊ะใหญ่เห็นจะได้ มีทั้งที่เป็นโซฟาปกติ จนไปถึง "โต๊ะนักเรียน" ให้เลือกตามอัธยาศัย  

ก๊วนผมนั้นตั้งใจจะมานั่งคุยงานกัน เลยต้องเลือกโซน "โต๊ะนักเรียน" อย่างไม่ค่อยเต็มใจนัก (แดดก็ส่อง เก้าอี้ก็เอนไม่ได้ นั่งลำบากจริงๆ)  สั่งกาแฟกันคนละแก้วแก้ง่วง ทั้งอเมริกาโน่ คาปูชิโน่ และลาเต้เย็น รสชาติโอเคหมด  ราคาก็กลาง ๆ ครับ ไม่ถูกไม่แพง แต่จากการโหวตรู้สึกว่าลาเต้เย็นน่าจะอร่อยสุด

ส่วนที่ผมประทับใจจริง ๆ ของร้านนี้คือขนมครับ  ตอนถามนั้นคนขายบอกวันนี่เหลือแต่เครปเค้ก (95)อย่างเดียว (ชีวิตไม่มีตัวเลือกเลยโว้ย..) ก็สั่งมาชิ้นนึงไว้กินกะกาแฟเท่านั้น แต่ปรากฏว่าอร่อยเกินคาดไปมาก รสชาติไม่เลี่ยน เนื้อเครปแต่ลชั้นเนียนนุ่มมาก บวกความเปรี้ยวนิด ๆ ของแยม เข้ากันมาก กินไปคนละคำสองคำ หมดอย่างไว  งานนี้เลยต้องมีเบิ้ลอีกชิ้น :P

 กาแฟก็ดี ขนมก็ดี  ราคาไม่แรงเว่อร์ บรรยากาศนี่ดีมาก แถมมี wifi ฟรีด้วย  ก๊วนผมนี่นั่งคุยกันเกือบสองชั่วโมง  ถือเป็นอีกร้านที่แนะนำให้มาลองนั่งชิล ๆ กันเลยครับ
